b'\n_START_ARTICLE_\nKajanis\n_START_SECTION_\nIstorija\n_START_PARAGRAPH_\nKajanio miestas \xc4\xafkurtas 1651 m. Tais laikais Kainu regionas gars\xc4\x97jo kaip dervos, gaunamos i\xc5\xa1 pu\xc5\xa1ies, gamintojas ir eksportuotojas. Derva buvo plukdoma \xc4\xaf Oulujervio e\xc5\xbeer\xc4\x85, po to \xc4\xaf Oulu, prie Botnijos \xc4\xaflankos Baltijos j\xc5\xabroje. I\xc5\xa1 ten derva b\xc5\xabdavo plukdoma \xc4\xaf \xc5\xbeemynin\xc4\x99 Europ\xc4\x85, kur j\xc4\x85 naudodavo kaip hermetik\xc4\x85 ir antipel\xc4\x97s\xc4\xaf laiv\xc5\xb3 korpus\xc5\xb3 padengimui._NEWLINE_Vienas \xc5\xbeymiausi\xc5\xb3 istorini\xc5\xb3 paminkl\xc5\xb3 Kajanyje yra Kajanio pilies griuv\xc4\x97siai, esantys Kajanio up\xc4\x97s saloje. Pilis buvo prad\xc4\x97ta statyti 1604 m., o u\xc5\xbebaigta \xe2\x88\x92 1666 m. Pilis vietiniams gyventojams buvo kaip administracinis centras, kal\xc4\x97jimas, karin\xc4\x97 baz\xc4\x97 ir prieglobstis nuo vis\xc5\xb3 negand\xc5\xb3._NEWLINE_XVIII a. per \xc5\xa0iaur\xc4\x97s kar\xc4\x85, Kajanio pilis buvo priversta pasiduoti rus\xc5\xb3 karin\xc4\x97ms paj\xc4\x97goms. 1716 m. kovo m\xc4\x97nes\xc4\xaf rusai pil\xc4\xaf susprogdino. Nuo to laiko iki m\xc5\xabs\xc5\xb3 dien\xc5\xb3 ir st\xc5\xabkso i\xc5\xa1lik\xc4\x99 pilies griuv\xc4\x97siai. \xc5\xa0iandien griuv\xc4\x97siai yra ypa\xc4\x8d populiar\xc5\xabs tarp vaik\xc5\xb3, kurie m\xc4\x97gsta tyrin\xc4\x97ti tamsius, vingiuotus buvusios pilies koridorius._NEWLINE_XX a. prad\xc5\xbeioje miestas \xc5\xbeingsnis po \xc5\xbeingsnio pl\xc4\x97t\xc4\x97si ir industrializavosi, ypa\xc4\x8d po to, kai gele\xc5\xbeinkelio b\xc4\x97giai sujung\xc4\x97 Kajan\xc4\xaf su Helsinkiu. Ta\xc4\x8diau stipriausiai miestas i\xc5\xa1sipl\xc4\x97t\xc4\x97 tik po II pasaulinio karo.'